༦།ཡང་བར་ཆའི་ཤོག་གྲངས༡༧༠༨སྟེང་།མདོ་བ་བོན་རྒྱ་དགོན་པ།ཕག་གྲུའི་དུས་སུ་ཕྱག་བཏབ།གྲུབ་མཐའ་དགེ་ལུགས་པ་ཡིན།ད་ལྟ་རྨ་ལྷོ་རེབ་གོང་རྫོང་ཁོངས་སུ་ཡོད།ཅེས་གསལ་བ་དང་།གོང་གི་ནང་དོན་དེ་ཡང་ཚིག་གཏེར་ནང་གི་བརྗོད་བྱ་རེད་ལ།རེབ་གོང་རྫོང་མདོ་བ་བོན་རྒྱ་དགོན་པ་ནི།དུས་རབས་ནམ་ཞིག་ལ་བཏབ་ཚུལ་ཐད་བཤད་ཚུལ་མང་ཡང་འདིར་དེ་མི་རྩོད།དགོན་འདི་ནི་ཨ་མདོའི་ས་ཁུལ་ན་མང་དུ་གྲགས་པའི་བོན་པོའི་དགོན་པ་ཞིག་ཡིན་ཞིང་།ཡུལ་འདི་གའི་བོན་གྱི་གྲྭ་བ་ཚོས་སློབ་གཉེར་བྱེད་སའི་གདན་ས་གཙོ་བོ་ཞིག་ཀྱང་ཡིན།ཡ་མཚར་བ་ཞིག་ནི།ཚིག་གཏེར་ལས་རེབ་གོང་མདོ་བ་བོན་རྒྱ་དགོན་པའི་གྲུབ་མཐའ་ནི་དགེ་ལུགས་པ་ཡིན་ཞེས་འཁོད་ཡོད།ད་ནི་ཅི་བཤད་དགོས་པའང་མི་ཤེས་པར་གྱུར།བསམ་གཟས་ནས་འཁྱོག་བཤད་བྱས་པ་མིན་ནའང་།བོད་གངས་ཅན་ལྗོངས་ཀྱི་ཚིག་གཏེར་རྩོམ་མཁན་ཞིག་མ་མཐའ་ཡང་འདིའི་གྲུབ་མཐའ་གང་ཡིན་ཡང་མི་ཤེས་པ་ནི།ཇི་འདྲའི་བློ་ཕམ་པ་ཞིག་རེད་ཨང་།འདི་ལ་ཐད་ཀྱིས་བལྟས་ན་དོན་དག་ཆུང་ཆུང་ཞིག་ཡིན་ཡང་།གཟབ་ནན་མ་བྱས་ན་འདིའི་རིགས་ནི་རྙོག་དྲ་ཚ་བོ་བཟོ་འོང་གིན་རེད།བོན་པོ་དགོན་པ་ཞིག་དགེ་ལུགས་པ་ཡིན་ཟེར་ན་འགན་ཁུར་ཁྱོན་ནས་མེད་པའི་སྐད་ཆ་རེད།རྒྱུ་མཚན་ཅི་ཡིན་ཞེ་ན།དེང་གི་མི་མང་ཤོས་ཀྱིས་དཔེ་མང་བལྟ་རྒྱུ་ལ་རྩ་བ་ནས་དགའ་བོ་མེད།གལ་ཏེ་ཚིག་གཏེར་རྒྱ་མཚོ་ལྟ་བུ་དག་ཡིག་རེ་གཉིས་ལས་མི་ཀློག་མཁན་ཞིག་ལ་མཚོན་ན།ད་ཕྱིས་སུ་རེབ་གོང་མདོ་བ་བོན་རྒྱ་དགོན་ནི་གྲུབ་མཐའ་དགེ་ལུགས་པ་ཡིན་པར་ངོས་འཛིན་བྱས་པ་མི་ཚད་ལུང་འདྲེན་གྱི་སྒྲུབ་བྱེད་ཀྱང་ཚིག་གཏེར་ལས་དྲངས་འོང་བའང་གོར་མ་ཆག་གོ།